“คีรี” นำทีมกลุ่ม BTS อัดฉีด 60 ลบ. มอบประกัน “นักรบเสื้อขาว” สู้ภัย “โควิด-19”
"คีรี" นำทีมกลุ่ม BTS อัดฉีด 60 ลบ. มอบประกัน "นักรบเสื้อขาว” สู้ภัย “โควิด-19”
13 เม.ย. 2563

นายคีรี กาญจนพาสน์ ประธานกรรมการกลุ่ม บริษัท บีทีเอส กรุ๊ปโฮลดิ้งส์ จำกัด (มหาชน) หรือ BTS เปิดเผยว่า จากสถานการณ์แพร่ระบาดของไวรัสโคโรนา 2019 (โควิด-19) ในขณะนี้ยังคงเป็นปัญหาสำคัญของประเทศ ยังไม่สามารถประเมินได้ว่าการแพร่ระบาดจะคลี่คลายหรือยุติลงได้เมื่อใด ซึ่งจากการที่ได้ติดตามสถานการณ์นี้มาโดยตลอดเห็นว่าคณะแพทย์ พยาบาล และบุคลากรทางการแพทย์ทั่วประเทศที่ประจำอยู่ตามโรงพยาบาลต่างๆ ถือเป็นบุคคลที่มีความสำคัญที่สุดในการต่อสู้กับโรคร้ายชนิดนี้  ดังนั้นพวกเขาเหล่านี้ต้องได้รับการดูแลทั้งด้านความปลอดภัย สร้างขวัญกำลังใจ เพื่อให้การปฏิบัติหน้าที่เป็นไปด้วยความมั่นใจทั้งตัวเขาเองและครอบครัว
“ผมได้รับทราบข้อมูลจากทางแพทยสมาคมฯ และแพทยสภา ว่า ในขณะนี้กำลังจัดทำโครงการ “นักรบเสื้อขาวสู้ภัย COVID-19” เพื่อหาเงินช่วยเหลือและดูแลฮีโร่ที่เรากล่าวถึงข้างต้น โดยมุ่งเน้นให้ความช่วยเหลือในเรื่องการจัดทำกรมธรรม์ประกันชีวิตให้กับแพทย์และพยาบาลที่ได้ลงทะเบียนไว้กับแพทยสมาคมและสมาคมพยาบาลแห่งประเทศไทย จำนวนประมาณ 280,000 คน ซึ่งจะใช้เงินจำนวน 50 ล้านบาท คุ้มครองแพทย์และพยาบาลทั้งหมดในระยะเวลา 1 ปี
ทั้งนี้แม้ว่าที่ผ่านมาได้มีหน่วยงานและองค์กรต่างๆ มีการจัดทำประกันชีวิตให้บุคลากรทางการแพทย์แล้วไม่น้อยก็ตาม แต่เท่าที่ทราบข้อมูลจากทางแพทยสมาคมฯ และแพทยสภา ว่าอาจจะยังไม่ครอบคลุมครบถ้วน ดังนั้นการร่วมมือกับ แพทยสมาคม ฯ ในครั้งนี้จึงได้พยายามจัดทำประกันชีวิตให้กับบุคลากรทางการแพทย์ที่เกี่ยวข้องให้ครอบคลุมครบถ้วน เพื่อเป็นขวัญและกำลังใจให้กับบุคลากรเหล่านั้น” นายคีรี กล่าว
นายคีรี กล่าวว่าได้เสนอว่า ตามโรงพยาบาลต่าง ๆ ความจริงยังมีบุคลากรทางการแพทย์อีกกลุ่มหนึ่งที่ร่วมในการต่อสู้กับโรคร้ายในครั้งนี้ และมีความเสี่ยงเช่นเดียวกับแพทย์พยาบาลเช่นกัน ในส่วนนี้เมื่อทางแพทยสมาคมฯ จะเข้าไปช่วยเหลือดูแลแล้ว น่าจะต้องเข้าไปดูแลและสร้างความมั่นใจในการทำงานให้กับเจ้าหน้าที่กลุ่มที่มีความเสี่ยง เช่น ผู้ช่วยพยาบาล ( หลักสูตร 1 ปี) นักรังสีเทคนิค เทคนิคการแพทย์ ประมาณ 100,000 คน ขอให้แพทยสมาคมฯ ประสานงานกับโรงพยาบาลหรือองค์กรต่าง ๆ เพื่อขอข้อมูลกลุ่มคนเหล่านี้มาด้วย และจัดทำประกันชีวิตให้พวกเขาเหล่านี้ด้วยอีกฉบับหนึ่ง โดยกลุ่มนี้ความเสี่ยงและจำนวนผู้เอาประกันน่าจะน้อยกว่ากลุ่มแรก แต่อยากให้ทำด้วย โดยตนจะสนับสนุนเงินในส่วนนี้ให้อีก 10 ล้านบาท
     